section_heading: Politička orijentacija
paragraph_text: Lovro nikako nije želio priznati Vladislavov izbor, poput mnogih hrvatskih velikaša, među kojima su bili vranski prior Bartol Berislavić Trogirski, knezovi Mihovil Babonić Blagajski, Ivan Frankopan Cetinski i Nikola VI. Frankopan Tržački, te drugi plemići kao na primjer Jakov i Nikola Sekelj, Ivan Hlapčić, Lovro Banić (mađ.: Banffy) i drugi, a kada je, ubrzo poslije izbora 1490., izbio rat između novoizabranog kralja i trećeg potencijalnog kandidata za hrvatsko-ugarsku krunu, nadvojvode Maksimilijana I. Habsburškog, radije se priklonio potonjem. Time je nastavio izražavati simpatije prema Habsburgovcima koje je imao njegov otac još puno prije njegova rođenja, i koji je čak bio krsni kum Maksimilijanov nakon nadvojvodina rođenja 22. ožujka 1459. godine.